Publicarea unei cereri în temeiul articolului 17 alineatul (6) din Regulamentul (CE) nr. 110/2008 al Parlamentului European și al Consiliului privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului

(2021/C 430/12)

Prezenta publicare conferă dreptul de opoziție la respectiva cerere în temeiul articolului 27 din Regulamentul (UE) 2019/787 al Parlamentului European și al Consiliului (1).

SPECIFICAȚIILE DE BAZĂ DIN DOSARUL TEHNIC

„PREGLER”/„OSTTIROLER PREGLER”

Nr. UE: PGI-AT-02512 – 7 iunie 2019

1. Denumirea

„Pregler”/„Osttiroler Pregler”

2. Categoria de băuturi spirtoase

Rachiu de fructe [categoria 9 din Regulamentul (CE) nr. 110/2008]

3. Descrierea băuturii spirtoase

Caracteristicile fizice, chimice și/sau organoleptice

„Pregler”/„Osttiroler Pregler” este produs prin fermentare și distilare doar în distileriile din arealul geografic delimitat al regiunii „districtul politic Lienz”, fie din mere și pere cultivate în regiune, fie – în unele cazuri – cu adaos de prune, care trebuie să provină, de asemenea, din arealul geografic respectiv. Pentru a se obține aroma complexă, sunt utilizate diverse soiuri de mere și pere.

Predomină conținutul de mere; conținutul de pere este de minimum 25 %.

Prunele, până la un conținut pe bază de alcool de 25 %, se adaugă, pe lângă aceeași proporție de mere și pere, doar dacă producătorul poate demonstra că a adăugat în mod tradițional prune în propria rețetă pe parcursul unei perioade neîntrerupte de cel puțin 20 de ani și dacă sunt respectate normele specifice privind etichetarea relevante.

— Tăria alcoolică dobândită a băuturilor spirtoase gata de băut: minimum 40 % vol.

— Produsele îndulcitoare pentru completarea gustului: maximum 4 g de zahăr, exprimate ca zahăr invertit, per litru de produs finit

— Carbamatul de etil: maximum 1 mg/l de produs – pentru „Pregler”/„Osttiroler Pregler” produs cu adaos de prune

— Compuși volatili: minimum 280 g/hl de alcool pur

— Acetat de etil: maximum 350 g/hl de alcool pur

— Limpiditate: limpede

— Culoare: incolor

— Miros/gust: Buchet floral parfumat și caracteristic și gust plin, fructat, de mere și pere coapte din Tirolul de Est, ambele ușor de recunoscut; gustul de pară nu trebuie să domine niciodată. În cazul anume în care se adaugă prune: miros aromat, echilibrat în mod tipic, și gust plin, fructat, de fructe semințoase, cu note caracteristice și bine integrate de prună și cu notă pietroasă discretă, niciodată dominantă.

— Aditivi alimentari: fără

Caracteristici specifice (în comparație cu băuturile spirtoase din aceeași categorie)

Cu procentajul său de 40 %, „Pregler”/„Osttiroler Pregler” are o tărie alcoolică minimă mai mare decât cea a rachiului din fructe convențional și un conținut strict limitat și foarte redus de zaharuri, de maximum 4 g/litru, acestea fiind utilizate pentru completarea gustului.

În ceea ce privește mirosul, „Pregler”/„Osttiroler Pregler” produs doar din mere și pere prezintă aroma proaspătă, fructată, a cojii de măr, precum și note delicate de sâmburi/miez de fruct. Aroma percepută la mirosire este completată de arome discrete, fructate și suculente, de mere în compot, cu note de pere bine integrate care amintesc de banane, și cu note de pere uscate, de suc de pere și de compot de pere.

Dacă se adaugă prune, o ușoară aromă de fructe cu coajă lemnoasă, de migdale, se potrivește perfect pe fundal.

Gustul „Pregler”/„Osttiroler Pregler” este, în mod tipic, delicat, rotund și armonios, cu un final prelung. Ampla gamă de soiuri de fructe utilizate generează densitate și complexitate. Aromele de măr, cu prospețimea lor fructată și cu notele delicate de coajă de fruct, sunt însoțite de arome dulci, de pere coapte, cu note care, ca în cazul bananelor, amintesc de esterii fructelor.

În plus, în special în cazul în care se adaugă prune, pot fi detectate note de ciocolată și scorțișoară în final, acestea conferind produsului o aciditate delicată.

„Pregler”/„Osttiroler Pregler” nu este niciodată maturat în baricuri de lemn și nu se folosesc așchii de lemn sau bucăți de lemn în cisterne.

4. Arealul geografic în cauză

„Pregler”/„Osttiroler Pregler” este produs doar în distilerii aflate în arealul geografic delimitat al „districtului politic Lienz” („Tirolul de Est”).

Arealul cuprinde localitățile Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach și Virgen.

5. Metoda de obținere a băuturii spirtoase

Fermentarea și distilarea

Prima etapă a producției rachiului „Pregler”/„Osttiroler Pregler” implică mărunțirea sau zdrobirea merelor și a perelor – și, după caz, și a prunelor – care au fost proaspăt recoltate doar în arealul geografic delimitat.

Sunt utilizate doar fructele coapte, sănătoase și curate. Toate fructele mărunțite sau zdrobite (piure) sunt puse într-o cisternă sau într-un baric (macerare). De obicei, sâmburii prunelor sunt scoși.

A doua etapă este fermentarea piureului și, în general, se adaugă drojdii pure. Nu se utilizează drojdii modificate genetic. În timpul fermentării, care are loc la o temperatură controlată și urmează o procedură fixă, zaharurile din fructe se transformă în alcool și dioxid de carbon. De obicei, procesul de fermentare durează în medie între 2 și 6 săptămâni. După încheierea fermentării, piureul fermentat, care are o tărie alcoolică de 4-8 % vol., este păstrat până dezvoltă aroma caracteristică dorită, tipică pentru fructe. Dacă piureul conține sâmburi de la prunele adăugate, sâmburii nu sunt transferați în unitatea de distilare.

A treia etapă este distilarea piureului fermentat în aparate de distilat simple sau cu deflegmator. Distilarea continuă nu este compatibilă cu metodele de producție tradițională și deci nu este utilizată. În funcție de tipul echipamentului de distilare (un alambic cu sau fără tăvi de îmbogățire), piureul este distilat o dată sau de două ori până la mai puțin de 86 % vol. În prezent sunt utilizate tot mai des alambicurile de cupru cu tăvi de îmbogățire, astfel încât piureul este distilat o singură dată, ceea ce duce nu doar la o economie de energie, ci și la menținerea în mai mare măsură a aromelor fructelor.

Pentru a se obține un ansamblu echilibrat și armonios, a patra etapă a producției, după distilare, constă în păstrarea timp de cel puțin 4 săptămâni în recipiente neutre adecvate (recipiente de sticlă, cisterne de oțel etc.). Produsul nu este maturat în baricuri de lemn, de exemplu de stejar sau de dud, și nu se folosesc așchii de lemn sau bucăți de lemn în cisterne.

După păstrare, a cincea și ultima etapă a producției este procesul de finisare, care include următorii pași:

— (opțional) amestecarea diferitelor distilate, care trebuie să îndeplinească cerința de mai sus,

— diluarea cu apă potabilă pură a distilatului (distilatelor) cu conținut ridicat de alcool, până la tăria alcoolică aferentă băuturii,

— îmbutelierea în sticle sau decantarea în alte recipiente adecvate pentru vânzare și

— etichetarea și ambalarea.

La „Pregler”/„Osttiroler Pregler” nu se adaugă aditivi alimentari.

Pentru completarea gustului, se pot adăuga maximum 4 grame de zahăr, exprimate ca zahăr invertit, per litru de produs finit.

Reducerea distilatelor la tăria alcoolică aferentă băuturii, îmbutelierea, etichetarea și ambalarea se pot efectua și în afara arealului geografic.

6. Legătura cu mediul geografic sau cu originea geografică

Detalii privind arealul geografic sau originea, relevante pentru legătură

Materiile prime pentru „Pregler”/„Osttiroler Pregler” produs în distileriile rurale au fost dintotdeauna merele și perele culese de mână din livezi comerciale sau provenite din livezi aflate pe pajiști și din pomi solitari de pe terenurile exploatațiilor agricole din arealul geografic. Faptul că rachiul „Pregler” tradițional a fost dintotdeauna un rachiu de fructe obținut doar din fructe semințoase se datorează legislației fiscale, care a taxat dintotdeauna mai lejer băuturile spirtoase produse numai din fructe semințoase decât băuturile spirtoase produse integral sau parțial din fructe sâmburoase.

Totuși, este cunoscut faptul că, în cazuri individuale, unele distilerii comerciale, pentru a-și scoate în evidență produsele, au creat tradiția adăugării unei anumite proporții de prune, pe lângă mere și pere, fără însă a devia prea mult de la caracterul tipic al specialității regionale.

Din punct de vedere istoric, cultivarea fructelor în districtul Lienz poate fi urmărită foarte departe înapoi în timp. Deja în 1558, calitățile deosebite ale fructelor din Lienz au evidențiat, în poezia „Der fürstlichen Grafschaft Tyrol Landtreim” [Balada Principatului Tirolului], scrisă de dl Rösch von Geroldshausen, care se născuse în oraș. Până în prezent, numele de familie tipice din Tirol (Tirolul de Est) sunt derivate din cuvinte care desemnează mere în germana înaltă veche sau în limbile romanice.

În districtul Lienz, fructele se cultivă în „zona umedă răcoroasă”, la altitudini de până la 900 m deasupra nivelului mării, și în „zona umedă aspră”, la altitudini superioare. Clima regiunii este deosebit de influențată de föhnul alpin. În bazinul Lienz, föhnul alpin împinge aer cald până departe în văile afluenților din jur și produce o microclimă unică la marginea nordică a Dolomiților. Temperaturile ridicate și umiditatea redusă datorate föhnului, împreună cu aerul curat și cu vântul uscat oferă fructelor, în alternanță cu perioadele fără föhn, condiții unice în care să-și dezvolte aroma și savoarea tipice, cu o intensitate deosebită. Împreună cu compoziția solurilor, care variază de la solul aluvionar, bogat în calcar, la materialele din depozitele glaciare și la solul brun, aceste condiții climatice au conferit dintotdeauna un caracter special cultivării fructelor în districtul Lienz, astfel încât fructele semințoase, în special, au dobândit o „calitate tipică” deosebită.

Specificitatea denumirii „Pregler” se datorează cuvântului dialectal „pregeln”, care se folosește de obicei doar local, în arealul geografic al Tirolului de Est.

Cuvântul „pregeln”, „prägeln” sau „brägeln” înseamnă a frige, a fierbe sau a fierbe înăbușit; era un termen comun pentru rafinarea șnapsului. Și în prezent, cuvântul „pregeln” este în uz comun în Tirolul de Est ca termen foarte generic pentru distilarea șnapsului. Mai demult, băuturile spirtoase făcute din producția rurală de mere și pere a Tirolului de Est erau cunoscute cu numele de „Pregler”.

În 1991, 20 de distilerii de șnaps din întregul district Lienz s-au reunit pentru a forma Asociația fermierilor producători de Pregler din Tirolul de Est, cu sediul în Dölsach, în scopul menținerii și îmbunătățirii calității rachiului numit „Pregler” și în vederea transmiterii în viitor a tradiției acestui produs.

Pe baza tradițiilor respective și după ce a intrat mai întâi în Registrul Alimentelor din Austria în 1998, denumirea „Pregler” a fost inclusă în capitolul B 23 din a patra ediție a registrului ca indicație geografică protejată de interes național, la 24 iulie 2012, prin Decretul BMG-75210/0006-II/B/13/2012. De atunci, „Pregler”/„Osttiroler Pregler” se bucură de protecție specială la nivel național.

Datorită localizării districtului politic Lienz, o regiune deosebit de atrăgătoare din punctul de vedere al turismului și al relațiilor comerciale conexe, „Pregler”/„Osttiroler Pregler” este acum un produs cunoscut și respectat mult dincolo de granițele Austriei, fiind totodată strâns legat, și nu doar lingvistic, de regiune și de distileriile ei.

Popularitatea – și deci buna reputație – de care se bucură acum „Pregler”/„Osttiroler Pregler” este ilustrată repetat de premiile pe care le primește acest produs la evenimente, precum medalia de aur la International Wine & Spirit Competition (Cranleigh, Regatul Unit) în 2016, multiplele premii pentru rachiul „Pregler”/„Osttiroler Pregler” produs de diversele distilerii rurale în cadrul Tyrol Provincial Schnapps Awards, în 2018, medalia de aur la cea de-a șasea ediție a Annual Berlin Spirits Competition și medalia de argint la Destillata, în 2019. Legătura strânsă dintre reputația acestui rachiu de fructe special și denumirea „Pregler”/„Osttiroler Pregler” este ilustrată de diversele reportaje despre acest produs și de referirile la el din presa locală și internațională (Tiroler Tageszeitung, Kleine Zeitung, Osttiroler Bote, Bezirksblätter Osttirol, săptămânalul Die Zeit, Zeitmagazin nr. 49 din 1 decembrie 1995), precum și de articolele specializate (Besseres Obst). O entitate culturală a organizat chiar un eveniment intitulat „Pregler G’schichten”, pentru a dezbate tema „«Pregler»: parte a identității regionale și parte a culturii Tirolului de Est”.

Caracteristicile specifice ale băuturii spirtoase care se pot datora arealului geografic

Grație climei regionale din bazinul geografic al districtului Lienz, cu diferențele deosebit de puternice dintre temperaturile diurne și cele nocturne din timpul sezonului de coacere a merelor și a perelor, datorită influenței solurilor și mulțumită tradiției de cultivare de peste 100 de ani, calitatea tipică a fructelor semințoase (mere și pere) cultivate doar în această regiune contribuie în mod semnificativ la caracteristicile deosebite ale rachiului „Pregler”/„Osttiroler Pregler” și transmite produsului aroma tipică, extrem de bogată, care este specifică pentru fructele utilizate și care este convingător de puternică și complexă, dată fiind gama soiurilor de fructe folosite.

7. Dispozițiile Uniunii Europene sau dispozițiile naționale/regionale

Temeiul juridic: legislația UE referitoare la băuturile spirtoase; legislația orizontală a UE privind etichetarea produselor alimentare

Descrierea cerinței (cerințelor): criterii generale privind calitatea rachiurilor de fructe

8. Solicitantul

Numele: Ministerul Federal pentru Afaceri Sociale, Sănătate, Îngrijire și Protecția Consumatorilor. Statut juridic: minister federal care face parte din guvernul federal

Adresă: Radetzkystraße 2, 1030 Viena, Austria

Adresa de E-mail: post@sozialministerium.at, ixb13@sozialministerium.at

Număr de Tel. +43 1 71100-0

9. Completarea indicației geografice

-

10. Norme specifice privind etichetarea

Indicație privind adăugarea de prune

În scopul informării depline a consumatorilor, adăugarea de prune trebuie indicată în mod clar, fie prin pictograme, fie în cuvinte, în câmpul vizual principal (pe eticheta frontală).

Indicarea producătorului

Este obligatorie indicarea distileriei sau a producătorului care a fabricat produsul.

Simbolul Uniunii

Simbolul Uniunii pentru indicațiile geografice înregistrate prevăzut în anexa V la Regulamentul (CE) nr. 1898/2006 poate fi utilizat în conformitate cu dispozițiile de la articolul 22 din Regulamentul de punere în aplicare (UE) nr. 716/2013 al Comisiei.

(1) JO L 130, 17.5.2019, p. 1.